MOŽNO SPRÍSTUPNIŤ

Predkladacia správa

V nadväznosti na závery Európskej rady z decembra 2005 sa Európsky parlament, Rada a Európska komisia (ďalej len „EK“) v  máji 2006 dohodli, že by EK mala uskutočniť dôkladné preskúmanie rozpočtu EÚ. EK bola vyzvaná, „aby uskutočnila úplné, širokospektrálne preskúmanie všetkých aspektov výdavkov Európskej únie vrátane spoločnej poľnohospodárskej politiky a vlastných zdrojov (vrátane korekcie Veľkej Británie) a aby v rokoch 2008 až 2009 podala správu.“

EK predložila dňa 12. 9. 2007 dokument pod názvom „Reforma rozpočtu, zmena Európy“, ktorý je prvým krokom zo strany EK k realizácii komplexného preskúmania rozpočtu EÚ. Cieľom dokumentu „Reforma rozpočtu EÚ, zmena Európy“ je otvoriť širokospektrálny konzultačný proces so všetkými stranami, ktoré majú o túto problematiku záujem (na miestnej, regionálnej, národnej a európskej úrovni), s cieľom stimulovať otvorenú diskusiu o finančných prostriedkoch EÚ. Konzultačný proces sa ukončí dňa 15. 4. 2008.

V nadväznosti na vyššie uvedený dokument EK vypracovalo Ministerstvo financií SR materiál „Východiská Slovenskej republiky k revízii rozpočtu EÚ“, ktorý vláda SR schválila unesením č. 1022/2007. Tento materiál informoval o krokoch, ktoré by mala SR v súvislosti s revíziou rozpočtu EÚ podniknúť, a špecifikoval  základné východiská SR pre revíziu rozpočtu EÚ 2008/2009. 

Návrh predbežného stanoviska Slovenskej republiky k revízii rozpočtu EÚ 2008/2009 sa predkladá na základe úlohy B.1 uznesenia vlády SR č. 1022/2007. 

Cieľom predkladaného dokumentu je pripraviť príspevok SR do diskusie o rozpočte EÚ, pričom sa EK predloží druhá časť materiálu (Odpovede SR na otázky dokumentu Reforma rozpočtu, zmena Európy). Predložením oficiálneho stanoviska SR k revízii rozpočtu sa umožní, aby SR už teraz avizovala svoje postoje k revízii rozpočtu EÚ. 

Dokument v úvodnej časti informuje o doterajšom vývoji v oblasti revízie rozpočtu EÚ. Druhá časť obsahuje odpovede na otázky dokumentu EK „Reforma rozpočtu, zmena Európy“. V tretej časti je súhrnné stanovisko SR k výdavkovej a príjmovej strane rozpočtu EÚ. Prílohu materiálu tvorí analýza príjmovej a výdavkovej strany rozpočtu EÚ.

Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie. Z uvedeného dôvodu nie je súčasťou materiálu inak povinná doložka vplyvov. 

Na základe § 11, ods.1, písm. a) zákona č. 211/2000 Z. z. o slobodnom  prístupe  k  informáciám Ministerstvo financií SR navrhuje prílohu materiálu nezverejňovať vzhľadom na skutočnosť, že obsahuje informácie poskytnuté osobami, ktorým zákon takúto povinnosť neukladá  (ide najmä o informácie poskytnuté cudzími štátnymi príslušníkmi,  pričom  nie  je  možné  aplikovať ustanovenia týkajúce sa písomného súhlasu týchto osôb so sprístupnením informácie).